གྲྭ་བཞི་བརྒྱ་དཔོན་སྐལ་བཟང་དགྲ་འདུལ་ལགས་ནི།ཕྱི་ལོ་༡༩༢༥ལོར་ལྷོ་ཁ་འཕྱོངས་རྒྱས་སུ་སྐུ་འཁྲུངས་ཤིང་།ཕྱི་ལོ་༡༩༤༣ལོར་དགུང་གྲངས་༡༨ཐོག་བོད་གཞུང་ཁ་དང་གྲྭ་བཞི་གཡུལ་རྒྱལ་བསམ་འཕེལ་དམག་སྒར་དུ་ཞུགས་ནས་གཞི་རིམ་དམག་རྩལ་ཁག་ལ་སློབ་སྦྱོང་གནང་ཡོད་པ་དང་།ཕྱི་ལོ་༡༩༤༨ལོར་གནས་བདུན་པ་ལྡིང་དཔོན་དང་།༡༩༥༡ལོར་གནས་དྲུག་པ་བརྒྱ་དཔོན་དུ་བསྐོ་བཞག་བྱས།ཕྱི་ལོ་༡༩༥༩ལོར་ལྷ་སར་མི་མང་སྒེར་ལངས་རྗེས་ནོར་གླིང་ཕོ་བྲང་ནས་༧གོང་ས་སྐྱབས་མགོན་ཆེན་པོའི་སྐུ་བཅར་ཉེན་སྲུང་ཆིབས་ཞབས་སུ་བཅར།རྒྱ་གར་དུ་འབྱོར་རྗེས་འབྲས་ལྗོངས་སུ་ལམ་ལས་ཁོངས་གནས་མང་ཚོས་ཀྱི་འཐུས་མི་དང་།ཕྱི་ལོ་༡༩༦༠ལོར་གནས་མཆོག་རྡོ་རྗེ་གདན་དུ་བྱེས་འབྱོར་ཆོལ་ཁ་གསུམ་གྱི་སེར་སྐྱ་མང་ཚོགས་ནས་མནའ་གན་མཐུ་བོ་ཆེ་འབུལ་སྐབས་འཐུས་མིར་ཆེད་བཅར་གནང་།སྔ་ཕྱིར་བོད་མི་མང་སྤྱི་འཐུས་སྐབས་གསུམ་དང་།ཤེས་རིག་བཀའ་བློན་གྱི་ལས་རོགས།རྡ་ས་སྣེ་ལེན་ཁང་འགན་འཛིན།བལ་ཡུལ་སྐུ་ཚབ་དོན་གཅོད།ལ་དྭགས་ལྷོ་བྱང་སྤྱི་འདོམས་སོགས་བོད་གཞིས་བྱེས་གཉིས་སུ་ཁྱོན་མི་ལོ་༤༠ལྷག་ཙམ་རིང་སྲི་ཞུ་སྒྲུབ་མཐར་ཕྱི་ལོ་༡༩༨༣ལོར་རྒས་ཡོལ་ཞུས་ཡོད་འདུག